वैश्वीकरण के युग में देखा जा सकता है कि मुक्त व्यापार ने दुनिया के देशों में आंतरिक दमन की स्थितियाँ कमजोर कर दी हैं - जैसे साम्यवादी और इस्लामी देशों में। इसने लोगों को विभिन्न किस्म की उपभोक्ता वस्तुओं के एक बड़े संसार से परिचित कराया है। अधिक लोग अभाव के वृत्त से बाहर निकल कर स्वाधीनता और बेहतर जीवन का आनंद ले रहे हैं। कई पुरानी रूढ़ियाँ टूटी हैं। अब खुल कर प्रेम किए जा रहे हैं। फूड के विकल्प बढ़े हैं। पहले से मध्यवर्ग का विस्तार हुआ है, जिससे लोकतंत्र की भूमि ज्यादा उर्वर हो रही है। नए शहर अस्तित्व में आ रहे हैं। शहरों में मॉल-मल्टीप्लेक्स, उपभोक्ता सामान और तमाम तरह के हब स्वाधीनता के नए रूपक रचते हैं। यह भी यथार्थ है कि इस सुखविभोरता में कृषकों, गाँवों, पुराने पेशों और छोटे व्यापारियों के उजड़ने के शोक से किसी को कष्ट नहीं होता। इस पूरे समय में संवेदना का व्यापक ह्रास हुआ है। गरीबों और उजड़े लोगों को साधारण राहतें भी नहीं मिलतीं, यदि पाँच साल में एक बार चुनाव नहीं आता।